Foto’s en video: Skokgranate op EFF-lede gevuurLede van die EFF druk deur polisiebeamptes om die gebou van die provinsiale wetgewer te betree tydens ‘n betoging op 22 Julie 2014 Foto: Werner Beukes/SAPA Die polisie het Dinsdag met skokgranate op lede van die Ekonomiese Vryheidsvegters (EFF) losgebrand toe hulle die gebou van die provinsiale wetgewer in Johannesburg wou betree. ŉ Groep van ongeveer 50 ondersteuners het aan die deure van die wetgewer gehamer en gebreekte bottels teen die gebou gegooi. Ander ondersteuners het toegekyk en gesing. Nadat die skokgranate gevuur is, het die groep weggehardloop. Hulle het plastiekbottels in die straat opgetel en die polisie daarmee bestook. ŉ Aankondiging is van ŉ vragmotor gemaak en diegene wat aan die deur gehamer het, is versoek om dit te staak, aangesien ŉ vergadering tussen Julius Malema, leier van die EFF, en beamptes van die wetgewer aan die gang was. Malema het Dinsdag ongeveer 2 000 lede in ŉ optog na die wetgewer gelei om te betoog nadat LPW’s van die EFF tydens ŉ sitting op 1 Julie versoek is om die gebou te verlaat weens die rooi oorpakke wat hulle aangehad het. Malema en sommige van die lede het vroeër deur ŉ ketting van polisiebeamptes gebars en die gebou bestorm. Die deure is gesluit om ander te verhoed om in te kom. EFF-lede het gesê Malema sal nie die gebou verlaat totdat hy met speaker Ntombi Mekgwe gepraat het nie. Hy het glo geweier om met die adjunkspeaker te vergader. Die video volg onderaan die galery foto’s. Die video is deur die gebruiker Anton Meijer op YouTube gelaai: